
ELTÉRŐ TÁPLÁLKOZÁSI CSOPORTOK ÉS A DEPRESSZIÓ, SZORONGÁS, STRESSZ KAPCSOLATÁNAK VIZSGÁLATA

Kulcsszavak: táplálkozás; depresszió; szorongás; stressz
Célkitűzés: A kutatás célja az volt, hogy az eltérő táplálkozási csoportok és depresszió, szorongás, stressz kapcsán végzett kutatások korábbi megosztó eredményeinek egyik oldala újabb megerősítést nyerjen.
Adatok és módszerek: Felmérésünkbe 260 főt választottunk be. Saját szerkesztésű kérdőívet, a standard kérdőívek közül, az Észlelt Stressz kérdőívet, a WHO Jól-lét kérdőívet, a Beck Depresszió Skálát, és a Spielberger-féle Állapot-Szorongás Kérdőívet használtuk. Az adatokat leíró statisztikával, független mintás T-próba, ANOVA próbával, Khí-négyzet próbával, Pearson korrelációval elemeztük. Az eredmények p≤0,05 esetén tekintettük szignifikánsnak.
Eredmények: A flexitáriánusok szignifikánsan gyakrabban voltak feszültek valamilyen váratlan esemény bekövetkezése miatt, mint a laktovegetáriánusok (p=0,043). A flexitáriánusoknak szignifikánsan alacsonyabb volt a jól-lét érzése a peszketáriánusokkal (p=0,038), laktovegetáriánusokkal (p=0,015) és a vegánokkal szemben (p=0,004). A flexitáriánusok állapot-szorongása szignifikánsan (p= 0,039) magasabb volt a vegyes táplálkozásúakhoz képest. A napi 4-nél több adag zöldséget fogyasztóknál szignifikánsan alacsonyabb átlagos pontszám volt megfigyelhető az Észlelt Stressz Kérdőív (p=0,004), Beck Depresszió Skála (p=0,009) és Spielberger Állapot-Szorongás kérdőív (p=0,017) esetében, és szignifikánsan (p=0,029) magasabb értéket mutattak a WHO Jól-lét kérdőív esetében, szemben a napi 2 vagy annál kevesebb adag zöldséget fogyasztókkal szemben.
Következtetések: A nagyobb mennyiségű zöldségfogyasztás alacsonyabb rizikót jelent a depresszióra, szorongásra, stresszre, és nagyobb esélyt mutat a jól-lét érzésére. A depresszió, szorongás, stressz és táplálkozás közötti kapcsolat nem csak a táplálkozás formájában, hanem az egyes tápanyagok esetében is keresendő.



